KOMISSION TÄYTÄNTÖÖNPANOASETUS (EU) 2022/663,

annettu 21 päivänä huhtikuuta 2022,

täytäntöönpanoasetuksen (EU) 2020/761 muuttamisesta Paraguaysta peräisin olevaa korkealaatuista naudanlihaa koskevan unionin tariffikiintiön osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 187 artiklan ensimmäisen kohdan a alakohdan,

sekä katsoo seuraavaa:

(1) Komission täytäntöönpanoasetuksessa (EU) 2020/761 (2) vahvistetaan tuonti- ja vientitodistusjärjestelmällä hallinnoitavien maataloustuotteiden tuonti- ja vientitariffikiintiöiden hallinnointia koskevat säännöt, korvataan ja kumotaan tietyt säädökset, joilla kyseiset kiintiöt on avattu, ja säädetään erityissäännöistä.

(2) Ison-Britannian ja Pohjois-Irlannin yhdistyneen kuningaskunnan, jäljempänä ’Yhdistynyt kuningaskunta’, erottua unionista unioni ja Yhdistynyt kuningaskunta ilmoittivat muille Maailman kauppajärjestön (WTO) jäsenille, että niiden senhetkiset markkinoillepääsytasot säilyvät ennallaan siten, että unionin tariffikiintiöt jaetaan unionin ja Yhdistyneen kuningaskunnan välillä. Jakamismenetelmästä sekä EU-27:n määristä säädetään Euroopan parlamentin ja neuvoston asetuksessa (EU) 2019/216 (3).

(3) Unionin tariffikiintiöitä, jotka eivät kuulu unionin WTO-luetteloon, ei olisi pitänyt jakaa.

(4) Neuvoston asetuksen (EY) N:o 1149/2002 (4) perusteella avattu tuoretta, jäähdytettyä tai jäädytettyä korkealaatuista naudanlihaa koskeva, tuotepainona ilmaistava 1 000 tonnin tuontitariffikiintiö, joka ei kuulu unionin WTO-luetteloon jaettiin kuitenkin virheellisesti asetuksella (EU) 2019/216. Sen määrää vähennettiin virheellisesti 1 päivästä tammikuuta 2021 lähtien.

(5) Euroopan parlamentin ja neuvoston asetuksella (EU) 2022/111 (5) muutettiin asetuksen (EU) 2019/216 liitteessä olevaa A osaa poistamalla Paraguaysta peräisin olevan tuoreen, jäähdytetyn tai jäädytetyn korkealaatuisen naudanlihan tariffikiintiötä koskeva rivi jaettujen kiintiöiden luettelosta.

(6) On tarpeen palauttaa Paraguaysta tuotavan korkealaatuisen naudanlihan tariffikiintiön, jonka järjestysnumero on 09.4455, alkuperäinen määrä täytäntöönpanoasetukseen (EU) 2020/761.

(7) Sen vuoksi täytäntöönpanoasetusta (EU) 2020/761 olisi muutettava.

(8) Tässä asetuksessa säädetyt toimenpiteet ovat maatalouden yhteisen markkinajärjestelyn komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan täytäntöönpanoasetuksen (EU) 2020/761 liite VIII tämän asetuksen liitteen mukaisesti.

2 artikla Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 21 päivänä huhtikuuta 2022. Komission puolesta Puheenjohtaja Ursula VON DER LEYEN

(1) EUVL L 347, 20.12.2013, s. 671.

(2) Komission täytäntöönpanoasetus (EU) 2020/761, annettu 17 päivänä joulukuuta 2019, Euroopan parlamentin ja neuvoston asetusten (EU) N:o 1306/2013, (EU) N:o 1308/2013 ja (EU) N:o 510/2014 soveltamista koskevista säännöistä todistuksia käyttäen hallinnoitavia tariffikiintiöitä koskevan järjestelmän osalta (EUVL L 185, 12.6.2020, s. 24).

(3) Euroopan parlamentin ja neuvoston asetus (EU) 2019/216, annettu 30 päivänä tammikuuta 2019, unionin WTO-luetteloon sisältyvien tariffikiintiöiden jakamisesta Yhdistyneen kuningaskunnan unionista eroamisen vuoksi ja neuvoston asetuksen (EY) N:o 32/2000 muuttamisesta (EUVL L 38, 8.2.2019, s. 1).

(4) Neuvoston asetus (EY) N:o 1149/2002, annettu 27 päivänä kesäkuuta 2002, korkealaatuisen naudanlihan autonomisen tuontikiintiön avaamisesta (EYVL L 170, 29.6.2002, s. 13).

(5) Euroopan parlamentin ja neuvoston asetus (EU) 2022/111, annettu 25 päivänä tammikuuta 2022, asetuksen (EU) 2019/216 muuttamisesta Paraguaysta peräisin olevaa korkealaatuista naudanlihaa koskevan unionin tariffikiintiön osalta (EUVL L 19, 28.1.2022, s.1).